Федорова М.С.,

Бүлүү улууһун

А.И. Леонтьев аатынан Лөкөчөөн орто оскуолатын

саха тылын уонна литературатын учуутала

**А.Е. КУЛАКОВСКАЙ-ӨКСӨКҮЛЭЭХ ӨЛӨКСӨЙ АЙЫМНЬЫЛАРА**

**ҮӨРЭНЭЭЧЧИЛЭР ҮЛЭЛЭРИГЭР**

А.Е.Кулаковскай-Өксөкүлээх Өлөксөй (1877-1926) – саха литературатын төрүттээччи, бастакы поэт, фольклору хомуйааччы, ученай-этнограф, саха норуотун киэн туттар улуу уола [1, с. 53]. Сүүрбэттэн тахса сыл, тугу барытын умнан туран, Саха сирин отуттан-маһыттан саҕалаан итэҕэлигэр тиийэ сыаната биллибэт үгүс элбэх чинчийэр матырыйаалы муспута: «Материалы для изучения верований якутов», «Якутские пословицы и поговорки», «Статьи и материалы по якутскому языку», «Якутские легенды-былины» о.д.а. Маны сэргэ, төрөөбүт норуотун кэскилин, дьылҕатын бөлүһүөктээһиҥҥэ уонна ону сайыннарар суолу тобулууга үгүс үлэлэрдээх.

Улуу суруйааччыбыт сахатын дьонугар хаалларбыт баараҕай нэһилиэстибэтиттэн өрөспүүбүлүкэбит үөрэхтээһинигэр эдэр көлүөнэҕэ тириэрдии суоллара балайда киэҥ. Олортон биирдэстэрэ сахалыы орто үөрэх оскуолатын программатыгар А.Е. Кулаковскай-Өксөкүлээх Өлөксөй уон айымньыта 5 кылаастан саҕалаан киирэ сылдьар: 5 кылааска «Үрүйэ»; 7 кылааска «Кэччэгэй баай», «Куорат кыргыттара», «Тыа дьахтара»; 8 кылааска «Байанай алгыһа»; 9 кылааска «Оттоку олук алгыһа», «Кырасыабай кыыс», «Өрүс бэлэхтэрэ»; 10 кылааска «Ойуун түүлэ», «Өй, сүрэх икки мөккүөрэ». Бу айымньылары оҕоҕо үөрэтэрбитигэр араас суоллары, ньымалары тобулабыт. Е.М.Поликарпова суруйарыныы «уус-уран айымньыны үөрэтии уруоктара эмиэ айар үлэҕэ холоонноох айымньылаах сыһыан киининэн буолуохтаахтар» [2, с. 7]. Саха литературатын сүрүн программатыгар этиллэринэн оскуолаҕа литература уруогун сүрүн анала – үөрэнээччи төрөөбүт тылын, фольклор уонна литература норуот духовнай баайа, киһи өйө-санаата тобуллар, туругурар, майгыта-сигилитэ ситэр, арыллар, истиҥ, иһирэх иэйиитэ уһуктар эйгэтэ буолар диэн өйдүүрүн ситиһии [3, с. 3]. Бу сыалы-соругу ситиһэргэ хас биирдии учуутал бэйэтин үлэтин хайысхатын сатабыллаахтык аттарыахтаах. Ити быһыытынан литература учууталлара уруокпутугар араас көрүҥнээх үөрэтии ньымаларын туһанабыт, олортон үгүстүк айымньыны ырытыыны туттабыт. Уус-уран айымньыны ырытыы оҕо “киһи быһыытынан өйө-санаата сайдыытыгар, туруга тулхадыйбат буоларыгар, айар, чинчийэр үлэҕэ кынаттанарыгар ананар” [2, с. 33]. Айымньыны хас биирдии оҕо араастык ылынар, онон ырытыыта эмиэ ураты буолар. Бу үлэтигэр оҕо тылын ууһа, толкуйа, өйүн-санаатын туруга, киһи быһыытынан уратыта көстөр. Мантан салгыы оскуола үөрэнээччилэрэ А.Е. Кулаковскай-Өксөкүлээх Өлөксөй айымньыларын хайдах ылыналларын өйтөн суруйууларын быһа тардыытыттан көрүөххэйин.

Торотоева Саргы, 5 кылаас: «.... Улуу поэты кытта аан бастаан 5 кылааска «Үрүйэ» хоһоонун ааҕан билистим. Хоһооҥҥо сиэдэрэй сибэккинэн симэммит сыһыы-хонуу устун ып-ыраас уулаах сиэркилэ-таас үрүйэчээн уста сытар. Үрүйэчээн өлбөт мэҥэ уутун кэриэтэ, кимиэхэ баҕарар, туохха баҕарар туһалыыр. Ол эрэн, куруук бу курдук кэрэ үрүйэ үйэлэргэ уста туруо дуо диэн суруйааччы саарбахтыы саныыр. Үрүйэчээн уута уолан, сүтэн хаалыа диэн сэрэнэр... Өксөкүлээх үрүйэни киһи олоҕор холоон этэр дии саныыбын. Орто дойдуга олох уларыйыан сөп. Иннигэр туох күүтэрэ биллибэт, араас буолуон сөп. Итинэн, мин санаабар, суруйааччы киһи олоҕун кэрэ үрүйэҕэ тэҥниир. Өксөкүлээх «үрүйэчээнэ» хаһан да өлбөккө-сүппэккэ, уолбакка-уҕараабакка сүүһүнэн сылларга уста турарыгар баҕарыаххайыҥ».

Федоров Семен, 8 кылаас: « .... «Байанай алгыһа» айымньы хоһоонунан суруллубут кэпсээн курдук. Булчут ыраах бултуу бараары туран, аал уотугар ас кутан алгыыр. Уот иччитин нөҥүө айыылартан элбэх булду-алды көрдөһөр. Тайҕа иччитэ Байанайга тоҕус инилэрин ааттаталаан туран айах тутар. Мин бу алгыһы санаан, аҕабынаан бултуу сылдьан этэн көрбүтүм да кыаллыбатаҕа, иччилэрим ааттарын умнан кэбиспитим. Ол иһин Байанайы эрэ ахтыбытым. Ол да буоллар, син бултуйбуппут».

Гаврильев Андрей, 10 кылаас: « .... А.Е. Кулаковскай «Ойуун түүлэ» поэматын быйыл саҥа ааҕан баран олус сөхтүм. Ол иннинэ олох билбэт этим. «Ойуун түүлэ» диэн ааты истэн баран туох эрэ дьикти, былыргы олоҕу бэйэм испэр оҥорон көрбүтүм. Онтум баара, былыргы олоҕу буолуо баара дуо, өссө кэлэр үйэни анаарбыт философскай айымньы эбит! Улуу дьоннор толкуйдуун ураты буолалларын илэ ааҕан итэҕэйдим».

Алексеева Нина, 10 кылаас: « ... «Өй, сүрэх икки мөккүөрэ» айымньыга Сүрэх олоҕу чэпчэкитик, көҥүллүк ылынар. Онтон Өй барытын анааран, ырытан көрөр. Мин санаабар, аҥардас өйүнэн эрэ салайтардахха олох улахан умсугутуута суох курдук буолар. Бу орто дойдуга биирдэ бэриллэр олоҕу, сүрэх баҕатын толорон, үтүөтүн-мөкүтүн билэн төннүөхтээххин. Хайдах киһи таптаспакка, оонньообокко-көрүлээбэккэ сылдьыаҕай? Ол эрэн, этэллэрин курдук, туох барыта кэмнээх-кэрдиилээх буолуохтаах. Арааһа, айымньыга этиллэрин курдук, олоҕун тухары өй икки сүрэх икки мөккүөрүгэр сылдьарыҥ буолуо. Онон, сүрэҕиҥ баҕатын толорон, өйгүнэн салайтаран хас биирдии эдэр ыччат тус дьылҕатын бэйэтэ түстүөхтээх».

Алексеева Айаана, 10 кылаас: « ... Аҥардас сүрэҕиҥ баҕатынан сырыттахха ханна-ханна тиийиэҥ-тиксиэҥ биллибэт. Киһи олоххо туох эмит сыаллаах-соруктаах буолуохтаах, онно дьулуһуохтаах. Биһиги кэммит киһи баҕардым дии-дии ону-маны гынар үйэтэ буолбатах, хас хардыыгын толкуйдуу-толкуйдуу оҥорор кэмиҥ кэлэн турар. Өйгүнэн эрэ салайтардахха тугу эмит бу олоххо ситиһэриҥ буолуо дии саныыбын. А.Е. Кулаковскай «Өй, сүрэх икки мөккүөрэ» айымньыта киһи олоххо сыһыанын туһунан элбэхтик толкуйдатар».

Оҕону үөрэтиигэ А.Е. Кулаковскай-Өксөкүлээх Өлөксөй айымньыларын эрэ буолбакка, научнай үлэлэрин эмиэ туттабыт. Саха тылын уонна литературатын таһынан төрүт культураны кытта үөрэтэбин, ол онно А.Е. Кулаковскай «Научные труды» кинигэтин илиибиттэн араарбаппын. Манна саха этнографиятыгар, фольклоругар, тылыгар, хамсыыр-харамайыгар, үүнээйитигэр сыһыаннаах үлэлэрэ киирбиттэр. Уруокка даҕаны уонна оҕолорго кылаас таһынан сорудах биэрдэхпинэ да, бу кинигэни тутталларыгар куруук сүбэлиибин. Ол курдук, үөрэнээччилэр бэйэлэрин чинчийэр үлэлэригэр хото тутталлар. Холобур, Федоров Семен бэйэтин үлэтигэр эһэтин бэлиэтээһинин уонна А.Е. Кулаковскай үлэтин тэҥнээбит.

|  |  |
| --- | --- |
| Тимофеев С.И. бэлиэтээһинэ | А.Е. Кулаковскай «Научные труды» үлэтиттэн |
| Кэҕэ тиэргэҥҥэ куһаҕаҥҥа сатыылыыр.  | Если кукушка кукует около жилья, то это дур­ная примета. |
| Умайа турар көмүлүөктэн уот ыстаннаҕына, хоноһо кэлэр. | Если с горящего камелька далеко отскочит крупный уголь, то это означает, что приедет издали ночующий гость. |
| Тураах ардахха «үрэр».  | Ворона каркает односложно и не своим голосом, словно подавившись, к дождю. |

Былырыын А.Е. Кулаковскай-Өксөкүлээх Өлөксөй «Саха интеллигенциятыгар» суруга 100 сылын туолбутун өрөспүүбүлүкэ үрдүнэн бэлиэтээн ааспыппыт. Биһиги оскуолабытыгар оҕолор эмиэ үгүс тэрээһиннэргэ кыттыбыттара. Араас өйтөн үлэлэри толорбуттара. Олортон холобурдуубун.

Алексеева Нина, 10 кылаас: «..... Билэрбит курдук, бу сурук ХХ үйэ саҕаланыытыгар үөрэхтээх сахаларга анаан суруллубута. Бу сурукка бүтүн саха норуотун социальнай-экономическай, культурнай олоҕо дьэҥкэтик сырдатыллар. Үлэ сэттэ бастаах: I. Сири туһаныы; II. Сир оҥоһуута; III. Балык туһунан; IV. Сүөһү иитиитэ; V. Оскуола уонна уопсастыба олоҕо; VI. Экономическай балаһыанньа уонна предприятиелар; VII. Дохуот төрүтэ. Бу бастартан көстөрүн курдук А.Е. Кулаковскай үөрэҕи, уопсастыбаннай олоҕу, нэһилиэнньэ олоҕун таһымын үрдэтиини, айылҕаны туһаныы, сиргэ сыһыан, сылгыны-сүөһүнү иитиини сайыннарыы суолларын ыйар. Сурукка үөрэҕи сайыннарыыга биир ураты болҕомто ууруллар. Саха сирэ социальнай-экономическай өттүнэн сайдарыгар үөрэх суолтата улаханын А.Е. Кулаковскай үгүстүк ыйар. Билиҥҥи кэмҥэ сытыытык турар сахалыы тылынан саҥарыы, үөрэнии суолтатын кытары тоһоҕолоон бэлиэтээбит.

Өксөкүлээх Өлөксөй саха омугуттан билиҥҥэ диэри арахса илик арыгылааһын, табахтааһын, хаартылааһын курдук буортулаах кыдьыктар тустарынан «Саха интеллигенциятыгар» суругар элбэхтэ эппит уонна «хаһан даҕаны ситэ сайда илик норуот бэйэтин күүһүнэн «культурнай көр-нар» ити көрүҥнэрин кытта охсуспатаҕын ааһан, буортутун да төрүт өйдөөбөтөҕө», - диэбит.

Бу суруктан А.Е. Кулаковскай норуотун инники дьылҕатын туһугар улаханнык ыалдьара уонна долгуйара ырылхайдык көстөр. Кини оччотооҕу уопсастыба олоҕун ырытыыта биһиги кэммитигэр кытары сытыытык турар. Манна кини норуот инники дьылҕатын, омук быһыытынан тыыннаах хаалар суолларын ыйар.

А.Е. Кулаковскай-Өксөкүлээх Өлөксөй бу суругар ХХ үйэ эрэ буолбакка, ХХI үйэни хабан өтө көрөн суруйбутун киһи сөҕөр эрэ».

Бу оҕолор үлэлэрин аҕыйах холобурдарыттан көстөрүнэн, сүүһүнэн сыллар аастылар да, үүнэр көлүөнэ А.Е. Кулаковскай-Өксөкүлээх Өлөксөй айымньыларын чугастык ылынар, өйдүүр уонна үлэлэрин сыаналыыр, холобур оҥостор эбит. Үөрэнээччигэ билиҥҥи уустук уонна далааһыннаах кэм-кэрдии балысханыгар үөрэх, культура, норуот тыыннаах хаалар суолтатын анаарарыгар улуу суруйааччыбыт айымньылара тирэх буолаллар. Ол курдук, А.Е. Кулаковскай философскай поэзиятын чыпчаалынан буолбут «Ойуун түүлэ» поэматын сүрүн санаатын өйдөөн, оҕолор үөрэххэ дьулуһуулара, омук быһыытынан сананыылара күүһүрэр. Санаттахха, поэма идеята - саха норуотун инники дьылҕатын тобулуу. Оттон «Өй, сүрэх икки мөккүөрэ» айымньыны олохторугар тэҥнии тутан кэбэҕэстик ылыналлар уонна бу дьалхааннаах олохпутугар өйүнэн салайтарар киһи элбэҕи ситиһиэҕэр итэҕэйэллэр. А.Е.Кулаковскай-Өксөкүлээх Өлөксөй «Саха интеллигенциятыгар» суругар, оччотооҕу уопсастыба олоҕун дьиҥ чахчы билэр буолан, норуот сайдар суолларын ыйбыта билиҥҥи күҥҥэ дылы тоҕоостооҕо (актуальноһа) сүппэтэҕин бэлиэтииллэр.

Түмүкпэр, К.Д. Уткин эппитинии, А.Е. Кулаковскай уус-уран айымньылара, саха фольклоругар, итэҕэлигэр, атын да үгэстэригэр хомуйбут матырыйааллара өй-санаа уһуктар билиҥҥи кэмигэр эдэр ыччаты иитиигэ солбуллубат суолталаахтарын өссө төгүл тоһоҕолуубун.

**Литература**

1. Окорокова В.Б. Саха литературата үйэлэр кирбиилэригэр: Ыстатыйалар /М.Г.Старостин ойуута. – Дьокуускай: Бичик, 200. – 160 с.

Поликарпова Е.М. Литература уруога – айар үлэ. – Дьокуускай: НИПК “Сахаполиграфиздат”, 1997. – 88 с.

1. Филиппова Н.И. Программа по якутской литературе для V-XI классов /Филиппова Н.И., Шишигина В.Р., Максимова М.Е. – Якутск, 2012. – 52 с.